Babelscape/SREDFM huggingface dataset:
Μαρία της Ναβάρρας

H Μαρία της Ναβάρρας, γαλλ. Marie (Γαλλική γλώσσα : "Marie d'Evreux", 1329 - 29 Απριλίου 1347) από τον Οίκο του Εβρέ ήταν κόρη του κόμη του Εβρέ και της βασίλισσας της Ναβάρρας, έγινε με τον γάμο της βασίλισσα της Αραγωνίας. Ήταν η πρώτη κόρη του Φιλίππου Γ΄, κόμη του Εβρέ και της Ιωάννας Β΄ των Καπετιδών κόρης του Λουδοβίκου Ι΄ της Γαλλίας. Οι γονείς που είχαν τοποθετήσει τον Οίκο του Εβρέ σαν την νέα δυναστεία στο Βασίλειο της Ναβάρρας ήθελαν να βελτιώσουν τις σχέσεις τους με τους γείτονες τους στην Ιβηρική. Συμφώνησαν τον αρραβώνα ανάμεσα στην μεγαλύτερη κόρη τους Ιωάννα με τον Πέτρο που ήταν διάδοχος στο Στέμμα της Αραγωνίας. 

Ο Πέτρος Δ΄ της Αραγωνίας ωστόσο που ανέβηκε στον θρόνο τον Ιανουάριο του 1356 προτίμησε να παντρευτεί την δεύτερη κόρη του Φιλίππου Γ΄ Μαρία, αυτό ανάγκασε την Ιωάννα να παραιτηθεί από τα δικαιώματα της για χάρη της μικρότερης αδελφής της. 
Η γαμήλια συνθήκη υπογράφηκε από τον πατέρα της στο "κάστρο του Ανέτ" (6 Ιανουαρίου 1336). Ο όρος ήταν σε περίπτωση που η μητέρα της πέθαινε χωρίς γιους θα μπορούσαν η Ιωάννα και ο Πέτρος να κληρονομήσουν το Στέμμα της Ναβάρρας. Η γαμήλια τελετή πραγματοποιήθηκε στην Σαραγόσα (25 Ιουλίου 1337). Παρά το γεγονός ότι οι γονείς της βρήκαν δυσκολίες να πληρώσουν την προίκα της Μαρίας οι σχέσεις τους με τον Πέτρο παρέμειναν άριστες. Η Μαρία δέχτηκε από τον Πέτρο Δ΄ τις πόλεις Χάκα, Ταρραγόνα και Τερουέλ. Η νέα βασίλισσα έκανε μεγαλοπρεπή είσοδο στην Βαρκελώνη που ήταν πρωτεύουσα του Στέμματος της Αραγωνίας.
Λούις Άλβαρεζ

Ο Λούις Γουόλτερ Άλβαρεζ (13 Ιουνίου 1911 – 1 Σεπτεμβρίου 1988) ήταν Αμερικανός πειραματικός φυσικός, εφευρέτης και καθηγητής που το 1968 τιμήθηκε με το Βραβείο Νόμπελ Φυσικής. Ήταν ένας από τους πιο λαμπρούς και παραγωγικούς πειραματικούς φυσικούς του εικοστού αιώνα. 

Το 1936 ο Λούις έλαβε το διδακτορικό του από το Πανεπιστήμιο του Σικάγο, και στη συνέχεια εργάστηκε για τον Έρνεστ Λόρενς στο εργαστήριο ακτινοβολίας του Πανεπιστημίου της Καλιφόρνιας στο Μπέρκλεϊ. Κατάστρωσε μια σειρά πειραμάτων για να παρατηρήσει τη σύλληψη ηλεκτρονίων Κ σε ραδιενεργούς πυρήνες, ένα φαινόμενο που προβλέφθηκε στη θεωρία της διάσπασης βήτα αλλά δεν είχε τεκμηριωθεί ως τότε. Παρήγαγε τρίτιο χρησιμοποιώντας το κυκλοτρόνιο και προσδιόρισε το χρόνο ημιζωής του. Σε συνεργασία με τον Φέλιξ Μπλοχ μέτρησαν τη μαγνητική ροπή του νετρονίου. 

Το 1940 ο Λούις εντάχθηκε στην ομάδα του εργαστηρίουακτινοβολίας του Ινστιτούτου Τεχνολογίας της Μασαχουσέτης (MIT), όπου συνείσφερε στο σχεδιασμό των ραντάρ του Β 'Παγκοσμίου Πολέμου, από τις πρώτες βελτιώσεις στα συστήματα «"Αναγνώριση φίλων ή εχθρών"» (IFF) των ραδιοφάρων, που εξελίχτηκαν στους αναμεταδότες των ραντάρ, έως το σύστημα ραντάρ VIXEN που λειτουργεί από τον αέρα με μικροκύματα. Ο Λούις έγινε καλύτερα γνωστός για το σύστημα ραντάρ "Επίγεια Ελεγχόμενη Προσέγγιση" (GCA) που διαδραμάτισε σημαντικό ρόλο στην ιστορία της αεροπορίας, ιδιαίτερα κατά την μεταπολεμική περίοδο αποκλεισμού του Βερολίνου. Πέρασε μερικούς μήνες στο Πανεπιστήμιο του Σικάγο όπου εργάστηκε στους πυρηνικούς αντιδραστήρες για τον Ενρίκο Φέρμι προτού πάει στο Λος Άλαμος όπου εργάστηκε για τον Ρόμπερτ Οπενχάιμερ στο Πρόγραμμα Μανχάταν. Εργάστηκε στο σχεδιασμό των εκρηκτικών φακών και στην ανάπτυξη εκρηγνυόμενων πυροκροτητών. Ως μέλος του Προγράμματος Αλμπέρτα, παρακολούθησε την πυρηνική δοκιμή Τρίνιτυ από ένα αεροσκάφος B-29 Superfortress, και αργότερα τον βομβαρδισμό της Χιροσίμα από το αεροσκάφος B-29 "The Great Artist" ("Ο Μέγας Καλλιτέχνης"). 

Μετά τον πόλεμο, ο Λούις συμμετείχε στο σχεδιασμό ενός θαλάμου φυσαλίδων υγρού υδρογόνου που απαριθμούσε τις αλληλεπιδράσεις σωματιδίων, και επέτρεψε στην ομάδα του να ανακαλύψει νέες κατηγορίες σωματιδίων και καταστάσεων συντονισμού. Για το έργο αυτό του απονεμήθηκε το βραβείο Νόμπελ το 1968. Συμμετείχε σε ένα πρόγραμμα για την αναζήτηση ανεξερεύνητων θαλάμων στις Αιγυπτιακές πυραμίδες με ακτίνες Χ. Με τον γιο του, τον γεωλόγο Γουόλτερ Άλβαρεζ, ανέπτυξαν την «υπόθεση Άλβαρεζ» που προτείνει ότι το συμβάν που οδήγησε σε μαζική εξαφάνιση τους δεινόσαυρους ίσως ήταν μία πρόσκρουση αστεροειδούς. 

Ο Λούις Άλβαρεζ ήταν μέλος της Συμβουλευτικής Ομάδας Αμύνης της JASON, του Bohemian Club και του Ρεπουμπλικάνικου Κόμματος των ΗΠΑ. Ήταν ο διδακτορικός σύμβουλος του αστροφυσικού Ρίτσαρντ Μούλερ.
Γιόζεφ Μπρικς

Ο Γιόζεφ Μπρικς (στα τσέχικα: Josef Bryks, 18 Μαρτίου 1916– 11 Αυγούστου 1957) ήταν Τσεχοσλοβάκος πιλότος, που στη διάρκεια του Β’ Παγκοσμίου Πολέμου συνελήφθη από τους Γερμανούς και δραπέτευσε τρεις φορές.

Το 1941 ενώ υπηρετούσε στο Volunteer Reserve της Βασιλικής Αεροπορίας της Μεγάλης Βρετανίας (Royal Air Force Volunteer Reserve) το αεροπλάνο του καταρρίφτηκε από εχθρικά πυρά πάνω από την κατεχόμενη Γαλλία και συνελήφθη. Μετά την τρίτη φορά που δραπέτευσε εντάχθηκε στο Polish Home Army και βοήθησε στον ανεφοδιασμό των μαχητών της εβραϊκής αντίστασης κατά τη διάρκεια της Εξέγερσης στο Γκέτο της Βαρσοβίας. Όταν συνελήφθη εκ νέου μεταφέρθηκε στο στρατόπεδο για αιχμαλώτους πολέμου Stalag Luft III, όπου βοήθησε στη Μεγάλη Απόδραση, και στη συνέχεια στο Κάστρο του Κόλντιτς, όπου στη διάρκεια του πολέμου λειτουργούσαν φυλακές υψίστης ασφαλείας. Εκεί παρέμεινε μέχρι την απελευθέρωση από τους Αμερικανούς, το 1945 και έπειτα επέστρεψε στη Τσεχοσλοβακία και στην Τσεχοσλοβάκικη Αεροπορία. Το 1948 του απονεμήθηκε από τη Μεγάλη Βρετανία ο τίτλος Member of the Most Excellent Order of the British Empire (MBE).

Την ίδια χρονιά κατέλαβαν την εξουσία στην Τσεχοσλοβακία οι κομμουνιστές, οι οποίοι καθαίρεσαν τον Μπρικς και άλλους αξιωματικούς που στη διάρκεια του πολέμου είχαν υπηρετήσει σε βρετανικά και γαλλικά στρατιωτικά σώματα. Το 1949 του επιβλήθηκε ποινή φυλάκισης 10 ετών και του αφαιρέθηκαν ο βαθμός του και τα παράσημα που του είχαν δοθεί και την επόμενη χρονιά του επιβλήθηκαν επιπλέον 20 χρόνια καταναγκαστικής εργασίας και βαρύ πρόστιμο. Το 1952 μεταφέρθηκε σε μια φυλακή όπου υποχρεώθηκε να εργαστεί σε ορυχείο ουρανίου. Πέθανε από καρδιακή προσβολή το 1957 στο νοσοκομείο των φυλακών. Αποκαταστάθηκε μετά τη Βελούδινη Επανάσταση και την πτώση του κομμουνιστικού καθεστώτος στη Τσεχοσλοβακία.
Οιάνθεια

Η Οιάνθεια ή και Ευάνθεια ή Ευανθίςήταν ελληνική παραθαλάσσια (στη δυτική είσοδο του Κρισσαίου κόλπου) πόλη της Αρχαιότητας στην περιοχή της Οζολαίας Λοκρίδας, στο σημερινό Νομό Φωκίδας, για την οποία πολλοί ερευνητές θεωρούν ότι βρισκόταν κτισμένη στο σημείο που σήμερα υπάρχει το Γαλαξείδι. Οι κάτοικοί της λάτρευαν ιδιαιτέρως το θεό Απόλλωνα και τον Ασκληπιό, ενώ στην πόλη (όπως αναφέρει ο Θουκυδίδης) υπήρχαν ναός της Αρτέμιδας και ιερό της Αφροδίτης.
Μπάγκσι

Μπάγκσι (αγγλικά: Bugsy), είναι μια βιογραφική ταινία Αμερικανικής παραγωγής του 1991 σε σκηνοθεσία Μπάρι Λέβινσον και πρωταγωνιστούν ο Γουόρεν Μπίτι και η Ανέτ Μπένινγκ.

Η ταινία αναφέρεται στην περιόδο που ο Αμερικανός γκάνγκστερ Μπάγκσυ Σίγκελ πήγε στο Λος Άντζελες την δεκαετία του 1940 με σκοπό να επεκτείνει εκεί τις δραστηριότητες της Οικογένειας Λουτσιάνο.
Θρινακία

«Οι σύντροφοι του Οδυσσέα κλέβουν τα [[Βόδια του Ήλιου]]», [[νωπογραφία]] του [[Πελλεγκρίνο Τιμπάλντι]], 1554-1556)
Θρινακία ή Θρινακίη αποκαλείται η νήσος στην οποία έβοσκαν τα βόδια του θεού Ήλιου στη δωδέκατη ραψωδία της "Οδύσσειας" του Ομήρου. Τα βόδια φυλάσσονταν από τις κόρες του Ήλιου Λαμπετίη και Φαέθουσα. Αρκετές φορές η Θρινακία ταυτίζεται με τη Σικελία, καθώς το όνομά της μοιάζει με το όνομα Τρινακρία (= με τρεις άκρες), ονομασία της Σικελίας εξαιτίας του τριγωνικού της σχήματος. Ωστόσο, το νησί ταυτίζεται επίσης και με τη Μάλτα.

Ο Οδυσσέας και οι σύντροφοί του έφθασαν στη Θρινακία αφού πρώτα πέρασαν από τη Σκύλλα και τη Χάρυβδη. Ο Οδυσσέας είχε προειδοποιηθεί τόσο από την Κίρκη όσο και από την ψυχή του Τειρεσία να αποφύγει τη Θρινακία, αλλά οι άνδρες του τον ικέτευσαν να τους αφήσει να σταματήσουν εκεί για να ξεκουραστούν. Εκείνος συμφώνησε απρόθυμα, αλλά τους έβαλε να ορκιστούν ότι δεν θα άγγιζαν τα βόδια στο νησί. Ωστόσο, επί όλο τον επόμενο μήνα φυσούσαν συνεχώς αντίθετοι άνεμοι και δεν μπορούσαν να φύγουν. Μια μέρα που ο Οδυσσέας πήγε να προσευχηθεί για μια ασφαλή επιστροφή στην Ιθάκη, το πλήρωμά του, φοβούμενο ότι θα πέθαινε από την πείνα, έσφαξε και έφαγε μερικά από τα βόδια του Ήλιου. Ως συνέπεια αυτού, όταν τελικώς απέπλευσαν από το νησί, ο θεός Ήλιος απαίτησε από τον Δία να τους σκοτώσει με έναν από τους κεραυνούς του. Μόνο ο Οδυσσέας επέζησε, αλλά τιμωρήθηκε και εκείνος με την καθυστέρηση της επιστροφής του στην Ιθάκη επί οκτώ χρόνια, παραμένοντας στη νήσο Ωγυγία.
Λίμνη Ούρμια

Η Λίμνη Ούρμια (, "Daryâche-ye Orumiye") είναι ενδορρεϊκή αλμυρή λίμνη στο Ιράν. Η λίμνη βρίσκεται στα σύνορα των επαρχιών Ανατολικού Αζερμπαϊτζάν και Δυτικού Αζερμπαϊτζάν του Ιράν. Επίσης βρίσκεται δυτικά της νότιας Κασπίας Θάλασσας. Πριν την συρρίκνωση της έκτασης της, η λίμνη ήταν η μεγαλύτερη λίμνη στη Μέση Ανατολή και η έκτη μεγαλύτερη λίμνη αλμυρού νερού στη Γη. Πριν την σταδιακή εξαφάνιση της λίμνης, η λίμνη είχε έκταση περίπου 5.200 τ.χλμ., μήκος 140 χιλιομέτρων, πλάτος 55 χιλιομέτρων και μέγιστο βάθος 16 μέτρων. Η λίμνη έχει συρρικνωθεί στο 10% της έκτασης της (δηλαδή σε περίπου 520 τ.χλμ.), επειδή έχουν κατασκευαστεί πολλά φράγματα στους ποταμούς που εκβάλλουν προς αυτή, ενώ ευθύνεται και η άντληση υπόγειων υδάτων από τη γύρω περιοχή.

Η Λίμνη Ούρμια, μαζί με τα 102 νησιά της, προστατεύεται ως εθνικό πάρκο από το Ιρανικό Υπουργείο Περιβάλλοντος.
Μιγκέλ Εράν

Ο Μιγκέλ Εράν ("ισπανικά: Miguel Herrán") γεννήθηκε στις 25 Απριλίου 1996 στη Μάλαγα και είναι ισπανός ηθοποιός. Είναι γνωστός για τους ρόλους του ως Ανίμπαλ «Ρίο» Κορτές (ισπανικά: Aníbal «Río» Cortés) στη σειρά La casa de papel ("ελληνικά: Η τέλεια ληστεία") και ως Κρίστιαν Βαρέλα Εξπόσιτο (ισπανικά: Christian Varela Exposito) στην σειρά Élite "(ελληνικά: ελίτ)." Το 2016, κέρδισε το Βραβείο Goya για τον Καλύτερο πρωτοεμφανιζόμενο για το ρόλο του στην ταινία A cambio de nada (αγγ.: "Nothing in Return)."
Νίκη Λάμη

Η Νίκη Λάμη (γενν 15 Νοεμβρίου) είναι Ελληνίδα ηθοποιός.
Μίλοραντ Πρότιτς

Ο Μίλοραντ Μπ. Πρότιτς (σερβ. Милорад Б. Протић, 19 Σεπτεμβρίου 1911 – 29 Οκτωβρίου 2001) ήταν Σέρβος και Γιουγκοσλάβος αστρονόμος, που ανακάλυψε κομήτες και αστεροειδείς, ενώ διετέλεσε τρεις φορές διευθυντής του Αστεροσκοπείου του Βελιγραδίου.

Ο Πρότιτς γεννήθηκε στο Βελιγράδι (τότε πρωτεύουσα του Βασιλείου της Σερβίας). Πιστώνεται με την ανακάλυψη 7 αστεροειδών, από το 1936 έως το 1952. Ο πρώτος αστεροειδής που ανεκάλυψε ο Πρότιτς ήταν ο 1564 Σερβία και ο τελευταίος ο 2244 Τέσλα. Μεταξύ των ανακαλύψεών του συγκαταλέγεται ο 2348 Μίτσκοβιτς, ένας σπάνιος αστεροειδής της Οικογένειας της Ηριγόνης. Ανακάλυψε επίσης ανεξάρτητα τον κομήτη C/1947 Y1.

Ο Μίλοραντ Πρότιτς απεβίωσε στο Βελιγράδι σε ηλικία 90 ετών. Ο αστεροειδής της Κύριας Ζώνης 22278 Πρότιτς, που ανακαλύφθηκε από τον Ανρί Ντεμπεόν το 1983, ονομάσθηκε έτσι προς τιμή του Μίλοραντ Πρότιτς λίγο μετά τον θάνατό του, στις 30 Δεκεμβρίου 2001.

Επιπλέον όμως, ο αστεροειδής 1724 Βλαντιμίρ ονομάσθηκε έτσι από το όνομα του εγγονού τού Μ. Πρότιτς, ενώ στον αστεροειδή 5397 Βοϊσλάβα δόθηκε το όνομα της κόρης του, της Βόισλαβα Πρότιτς-Μπένισεκ. Η Βόισλαβα υπήρξε μέλος της ερευνητικής ομάδας του πατέρα της από το 1972, και συνέχισε το έργο του πατέρα της στην ουράνια μηχανική και στους αστεροειδείς, μαζί με τον γιο της.
Αεροδρόμιο Ραμπάχ Μπιτάτ

Το Αεροδρόμιο Ραμπάχ Μπιτάτ , παλαιότερα γνωστό ως Αεροδρόμιο Λε Σαλίν (), και ευρέως ως Αεροδρόμιο Ελ Μελάχ (El Mellah) είναι διεθνές αεροδρόμιο το οποίο βρίσκεται 9 χιλιόμετρα νότια της Άναμπα στην Αλγερία. Έλαβε το όνομά του από τον Ραμπάχ Μπιτάτ, πρόεδρο της Αλγερίας (1978-1979).
String Demons

Οι String Demons είναι ελληνικό συγκρότημα που σχηματίστηκε στην Αθήνα τον Μάρτιο του 2014. Αποτελείται από τα αδέλφια Κωνσταντίνο (βιολοντσέλο) και Λυδία Μπουντούνη (βιολί). Βασικοί πυλώνες της μουσικής τους είναι η κλασική, η χέβι μέταλ και η παραδοσιακή μουσική, μεταπηδώντας συχνά από τη μία στην άλλη, συνδυάζοντάς τες και δανειζόμενοι στοιχεία και μοτίβα από όλες.
Η Δολοφονία της Ρόζμαρι

Η Δολοφονία της Ρόζμαρι (αγγλικά: "The Prowler" ή "Rosemary's Killer") είναι αμερικανική σλάσερ ταινία του 1981, με σκηνοθεσία από τον Τζόζεφ Ζίτο και σενάριο των Νιλ Μπαρμπέρα και Γκλεν Λίοπολντ. Πρωταγωνιστούν οι Βίκυ Ντόσον, Φάρλεϊ Γκρέιντζερ, Λόρενς Τίερνι και Κρίστοφερ Γκάουτμαν. Η ταινία αφορά μια ομάδα φοιτητών που διοργανώνει έναν χορό αποφοίτησης, 35 χρόνια μετά από μια διπλή ανθρωποκτονία, όπου ένας μασκοφόρος επιτιθέμενος μεταμφιεσμένος σε αμερικανό στρατιώτη του Δεύτερου Παγκοσμίου Πολέμου δολοφονεί μαζικά. Με τα χρόνια, η ταινία απέκτησε καλτ κοινό.
Γιάννης Κωνσταντάτος

Ο Γιάννης Κωνσταντάτος είναι έλληνας πολιτικός που υπηρετεί ως Δήμαρχος Ελληνικού-Αργυρούπολης.
Αλτάι Κουλγκίνωφ

Ο Αλτάι Κουλγκίνωφ ( 15 Ιανουαρίου 1978) είναι πολιτικός της Δημοκρατίας του Καζακστάν. Υπηρετεί ως ακίμ της πόλης Νουρσουλτάν από τις 13 Ιουνίου 2019.
Μαξιμίλιαν Κόλμπε

Ο Άγιος Μαξιμίλιαν Κόλμπε (πολωνικά: "Maksymilian Maria Kolbe", 8 Ιανουαρίου 1894 – 14 Αυγούστου 1941) ήταν Πολωνός Φραγκισκανός μοναχός που θανατώθηκε στο στρατόπεδο συγκέντρωσης Άουσβιτς, και το 1982 η Καθολική Εκκλησία τον ανακήρυξε άγιο.
Κόλπος της Μάνζα

right|μικρογραφία|250px|Απρίλιος 1915: Το "Rubens" ξεφεύγει προς τον Κόλπο της Μάνζα.
Ο Κόλπος της Μάνζα (αγγλικά: "Manza Bay"), βρίσκεται στις ακτές της σημερινής Τανζανίας. Απέχει περίπου 16 χλμ. από την πόλη της Τάνγκα.
Κωνσταντία της Βουργουνδίας

Η Κωνσταντία της Βουργουνδίας, (Γαλλική γλώσσα : "Constance", 8 Μαΐου 1046 - 1093) μέλος του Οίκου των Καπετιδών της Βουργουνδίας ήταν μοναδική κόρη και μικρότερο παιδί του Δούκα της Βουργουνδίας Ροβέρτου του Γηραιού και της πρώτης του συζύγου Ελίε ντε Σεμύρ-αν-Μπριονναί. Με τον γάμο της με τον Αλφόνσο ΣΤ΄ των Χιμένεθ έγινε βασίλισσα της Καστίλης και της Λεόν. Ο παππούς της ήταν ο Ροβέρτος Β΄ της Γαλλίας, ο δεύτερος βασιλιάς της Γαλλίας από τον Οίκο των Καπετιδών. Η κόρη της Ουρράκα του Λεόν διαδέχθηκε τον πατέρα της τόσο στο Βασίλειο της Καστίλης όσο και στο Βασίλειο του Λεόν.
Στάρι Ρας

To Ρας (σερβικά κυριλλικά: Рас, Λατινικά: Arsa), γνωστό στη σύγχρονη ιστοριογραφία ως Στάρι Ρας (Стари Рас, κυριολεκτικά "Παλιό Ρας") είναι μεσαιωνικό οχυρό το οποίο βρίσκεται περίπου 11 χιλιόμετρα δυτικά του Νόβι Παζάρ, Σερβία. Ιδρύθηκε πριν τον 9ο αιώνα και εγκαταλείφθηκε κάποια στιγμή τον 13ο αιώνα.

Το Στάρι Ρας ήταν μια από τις πρώτες πρωτεύουσες του μεσαιωνικού σερβικού πριγκιπάτου της Ράσκας και του Βασιλείου της Σερβίας. Βρίσκεται στη σημερινή περιοχή της Ράσκα, η οποία βρισκόταν κοντά στο κέντρο του πρώιμου μεσαιωνικού κράτους. Η ευνοϊκή θέση της στην λεγόμενη Παλιά Σερβία, στο φαράγγι Ράσκα, στο εμπορικό σταυροδρόμι ανάμεσα στις περιοχές της Ζέτας και της Βοσνίας στα δυτικά και στο Κοσσυφοπέδιο και τα Μετόχια στα νότια, αυξάνοντας τη σημασία της πόλης.

Σήμερα το οχυρό είναι ένας ερειπιώνας, αν και υπάρχουν σχέδια για την ανακατασκευή του. Μέσα στο οχυρό βρίσκεται ο ναός των Αγίων Πέτρου και Παύλου, μια από τις παλαιότερες μεσαιωνικές σερβικές εκκλησίες. Κοντά στο οχυρό βρίσκονται άλλα μεσαιωνικά μνημεία, όπως οχυρά, εκκλησίες και μοναστήρια. Η μονή Σοπότσανης, κοντά στο οχυρό, είναι δείγμα των επαφών με τον βυζαντινό κόσμο και τον δυτικό κόσμο. Το Στάρι Ρας μαζί με τη Σοπότσανη έχουν ανακηρυχθεί μνημείο παγκόσμιας κληρονομιάς της ΟΥΝΕΣΚΟ από το 1979. Κοντά στο οχυρό βρίσκεται ένα άλλο μνημείο παγκόσμιας κληρονομιάς, η μονή Στουντένιτσα.
The L Word

Το The L Word είναι δραματική τηλεοπτική σειρά αμερικανικής-καναδικής συμπαραγωγής που προβλήθηκε στο Showtime από τις 18 Ιανουαρίου 2004 έως τις 8 Μαρτίου 2009. Η σειρά αφηγείται την ιστορία μίας παρέας, η πλειοψηφία των οποίων είναι ομοφυλόφιλες γυναίκες, που ζουν στο Δυτικό Χόλιγουντ της Καλιφόρνια. Η ιδέα της σειράς προήλθε από τις Αϊλίν Τσέικεν, Μισέλ Άμποτ και Κάθι Γκρίνμπεργκ. Η Τσέικεν είναι η κύρια παραγωγός της σειράς, καθώς και η εκτελεστική παραγωγός της.

Το σίκουελ της σειράς, "The L Word: Generation Q", θα προβληθεί στις 8 Δεκεμβρίου 2019.
Μέσα από τα Μάτια σου

Μέσα από τα Μάτια σου (ισπανικά: "Te doy mis ojos"), είναι ισπανική αισθηματική/δραματική ταινία του 2003, σε σκηνοθεσία της Ιθίαρ Μπογιαΐν, με πρωταγωνιστές τους Λάια Μαρούλ και Λουίς Τοσάρ. Έλαβε θετικές κριτικές για την πρωτότυπη προσέγγιση της ενδοοικογενειακής βίας, ενώ κέρδισε επτά βραβεία Γκόγια το 2004, συμπεριλαμβανομένου καλύτερης ταινίας, καλύτερου σκηνοθέτη, καλύτερου άνδρα πρωταγωνιστή, καλύτερης γυναίκας πρωταγωνίστριας, και καλύτερου γυναικείου υποστηρικτικού ρόλου. Ήταν επίσης υποψήφια στα βραβεία Αριέλ το 2005 για την κατηγορία καλύτερη ιβεροαμερικανική ταινία.
Ντωφινέ

Το Ντωφινέ (γαλλικά: Dauphiné) είναι μία ιστορική και πολιτιστική περιοχή στη νοτιοανατολική Γαλλία, πρώην επαρχία επί Παλαιού Καθεστώτος, η επικράτεια της οποίας αντιστοιχεί περίπου στην περιοχή των σημερινών νομών Ιζέρ, Ντρομ και Ωτ-Αλπ. Το Ντωφινέ αρχικά ονομαζόταν κομητεία  του Αλμπόν.

Τον 12ο αιώνα, ο τοπικός κόμης Γκιγκ Δ' του Αλμπόν (1095-1142) πρόσθεσε ένα δελφίνι στο οικόσημό του και αποκαλούνταν Δελφίνος (le Dauphin, στα γαλλικά le dolphin είναι το δελφίνι). Οι απόγονοί του άλλαξαν τον τίτλο τους από Κόμης του Αλμπόν σε Δελφίνος του Βιενουά και η κομητεία πήρε το όνομα Ντωφινέ. Τον 11ο αιώνα έγινε περιοχή της Αγίας Ρωμαϊκής Αυτοκρατορίας. 

Το Ντωφινέ είναι γνωστό για τη μεταβίβασή του από τον τελευταίο δελφίνο του, ο οποίος είχε μεγάλα χρέη και δεν είχε άμεσους κληρονόμους, στον βασιλιά της Γαλλίας Φίλιππο ΣΤ', το 1349. Οι όροι της μεταβίβασης προέβλεπαν ότι ο κληρονόμος του θρόνου της Γαλλίας θα ονομαζόταν εφεξής «Δελφίνος» και περιελάμβαναν σημαντική αυτονομία και φορολογικές απαλλαγές για την περιοχή Ντωφινέ.

Η ιστορική πρωτεύουσα είναι η Γκρενόμπλ και οι άλλες κύριες πόλεις είναι οι Βιέν, Βαλάνς, Μοντελιμάρ, Γκαπ και Ρομάν-συρ-Ιζέρ. Οι κάτοικοι ονομάζονται Ντωφινουά (ζ).
Μητροπολιτική Πόλη της Κατάνιας

Η Μητροπολιτική Πόλη της Κατάνιας (Ιταλική : "Citta metropolitana di Catania") είναι μία από τις Μητροπολιτικές Πόλεις της Ιταλίας στην ανατολική Σικελία. Η πρωτεύουσα της είναι η Κατάνια, αντικατέστησε την παλιότερη Επαρχία της Κατάνιας με διοικητική μεταρρύθμιση (15 Αυγούστου 2015), περιέχει άλλους 57 Δήμους.
Η Μητροπολιτική Πόλη συνορεύει στα ανατολικά με το Ιόνιο Πέλαγος, στα βόρεια με την Μητροπολιτική πόλη της Μεσσίνας, στα δυτικά με την Επαρχία της Έννας και την Επαρχία της Καλτανισσέττα και στα νότια με την Επαρχία των Συρακουσών και την Επαρχία της Ραγκούζας. Στην Μητροπολιτική Πόλη της Κατάνιας βρίσκεται το μεγαλύτερο ενεργό Ηφαίστειο στην Ευρώπη, η Αίτνα.
Γιούρε Φράντσετιτς

Ο Γιούρε Φράντσετιτς (κροατ. Jure Francetić) (3 Ιουλίου 1912 - 27/28 Δεκεμβρίου 1942) ήταν Κροάτης Ούστασα διοικητής του τομέα της Βοσνίας-Ερζεγοβίνης του Ανεξάρτητου Κράτους της Κροατίας και συνταγματάρχης της Μαύρης Λεγεώνας των Ούστασε, στον Β΄ Παγκόσμιο Πόλεμο. Ο Φράντσετιτς ευθύνεται για τους θανάτους δεκάδων χιλιάδων Σέρβων και Εβραίων. Μέλος του στενού κύκλου προσώπων του Άντε Πάβελιτς, θεωρούταν από πολλά μέλη των Ούστασε ως πιθανός διάδοχος του Πάβελιτς. Πέθανε από τραύματα που δέχτηκε, αφότου το αεροπλάνο που τον μετέφερε συγκρούστηκε με το έδαφος και αιχμαλωτίστηκε από τους Παρτιζάνους κοντά στο Σλούνι (Slunj).
Μονή Σοπότσανι

Η Μονή Σοπότσανι ή Σοπότσανη (σερβικά: Сопоћани/Sopoćani) είναι σερβικό ορθόδοξο μοναστήρι του 13ου αιώνα στην περιοχή Ράσκα, στη νοτιοδυτική Σερβία. Η μονή ιδρύθηκε από τον Στέφαν Ούρος Α΄ και κτίστηκε το χρονικό διάστημα 1259-1271. Η μονή βρίσκεται κοντά στις πηγές του ποταμού Ράσκα, στο κέντρο του μεσαιωνικού σερβικού κράτους. Η Σοπότσανη μαζί με το Στάρι Ρας έχουν ανακηρυχθεί μνημείο παγκόσμιας κληρονομιάς της ΟΥΝΕΣΚΟ από το 1979.
Πατερνό

Το Πατερνό είναι πόλη στην Μητροπολιτική Πόλη της Κατάνιας στην Ιταλική Περιφέρεια της Σικελίας στην βόρεια Ιταλία. Με πληθυσμό 48.009 κατοίκους (2016) αποτελεί την τρίτη σε μέγεθος πόλη της επαρχίας μετά την Κατάνια και την Ατσιρεάλε. Στο Πατερνό υπάρχει το φαινόμενο στο οποίο ηφαιστειακή λάβα βγαίνει από τις ρωγμές στο έδαφος, υπάρχουν πολλές ενδείξεις για την ύπαρξη Ρωμαϊκών λουτρών.

Η πόλη ήταν πασίγνωστη από το 3.500 π.χ., οι πρώτοι κάτοικοι ήταν οι Σικανοί αν και ανήκε στην περιοχή των Σικελών, το αρχαιότερο όνομα του ήταν "Ίνεσσα". Το σύγχρονο όνομα προκύπτει από το Ελληνικό "Πάτερ Αιτναίος" που μεταφράζεται ως "Κάστρο της Αίτνας", βορειότερα υπήρχε μία άλλη πόλη η "Γαλάτεια". Το Πατερνό υπήρξε σημαντικό κέντρο στην Ρωμαϊκή αυτοκρατορία και την Βυζαντινή αυτοκρατορία ιδιαίτερα από τον 7ο - 10ο αιώνα και είχε το όνομα "Μπαταρνού". Όταν το κατέκτησαν οι Νορμανδοί την δεκαετία του 1040 πήρε το όνομα "Πατερνιότις" και ξεκίνησε νέα περίοδος ευημερίας. Ο Φρειδερίκος Β΄ της Σικελίας δημιούργησε την "Κρεβατοκάμαρα της Βασίλισσας" σαν γαμήλιο δώρο για την σύζυγο του Ελεονώρα του Ανζού, κληρονομήθηκε από τις επόμενες βασίλισσες. Η περίοδος ευημερίας συνεχίστηκε μέχρι τον 15ο αιώνα, κατόπιν έγινε φέουδο και έχασε την αξία του.
Θηβάσιο

μικρογραφία|Το Μουσείο του Ερτογρούλ Γαζή
Το Θηβάσιο (τουρκικά: Söğüt, Σογούτ) είναι πόλη και επαρχία της επαρχίας Μπιλετσίκ της Τουρκίας. Βρίσκεται στην περιοχή του Μαρμαρά στα βορειοδυτικά της χώρας, με έκταση 599 τ.χλμ. Συνορεύει με την επαρχία Μπιλετσίκ στα δυτικά, την επαρχία Γκιολπάζαρι στα βόρεια, την επαρχία Ινχισάρ στα βορειοανατολικά, την επαρχία Τεπέμπασι (της επαρχίας Εσκίσεχιρ) στα νοτιοανατολικά και το Μποζουγιούκ στα νοτιοδυτικά. Η επαρχία Θηβασίου έχει 23 χωριά.

Σύμφωνα με την απογραφή του 2000 η πόλη είχε πληθυσμό 21.012 κατοίκων, αλλά σύμφωνα με εκτίμηση του 2010 ο πληθυσμός είχε υποχωρήσει στους 19.425 κατοίκους.

Το Θηβάσιο είναι γνωστό ως η πρωτεύουσα του κράτους του Ερτογρούλ Γαζή.
Μοναστήρι της Μιλέσεβα

Το Μοναστήρι της Μιλέσεβα (σερβικά: Милешева/Mileševa) είναι σερβικό ορθόδοξο μοναστήρι του 13ου αιώνα κοντά στο Πριγιέπολιε, στη νοτιοδυτική Σερβία. Ιδρύθηκε από τον βασιλιά Στέφανο Βλάντισλαβ Α΄, τα χρόνια ανάμεσα στο 1234 και το 1236. Οι τοιχογραφίες της μονής ζωγραφίστηκαν από ικανούς καλλιτέχνες και περιλαμβάνουν μια από τις διασημότερες εικόνες του σερβικού πολιτισμού, τον «Λευκό Άγγελο», έναν άγγελο στον τάφο του Ιησού.
Προετοιμασία για Έγκλημα

Προετοιμασία για Έγκλημα (αγγλικά: "Dressed to Kill") είναι αμερικανική ταινία του 1980 του είδους ερωτικό θρίλερ/σλάσερ σε σκηνοθεσία του Μπράιαν ντε Πάλμα και πρωταγωνιστούν οι Μάικλ Κέιν, Άντζι Ντίκινσον, Νάνσυ Άλλεν και Κιθ Γκόρντον. Η υπόθεση επικεντρώνεται σε μια νεοϋρκέζα νοικοκυρά η οποία δολοφονείται άγρια σε έναν ανελκυστήρα, και στη συνέχεια ακολουθεί τη ζωή του ψυχιάτρου της, του έφηβου γιου της, και μιας πόρνης που ήταν μάρτυρας στη δολοφονία της. Ο Πίνο Ντονάτζο συνέθεσε τη μουσική επένδυση της ταινίας.

Κυκλοφόρησε το καλοκαίρι του 1980 και αποτέλεσε μεγάλη επιτυχία αποφέροντας συνολικά πάνω από 30 εκατομμύρια δολάρια. Έλαβε κυρίως θετικές κριτικές.
Λίμνη Γεωργίου

Η Λίμνη Γεωργίου ("Lake George") ή Λίμνη Ντουέρου ("Lake Dweru") είναι λίμνη στη νοτιοδυτική Ουγκάντα, με έκταση 250 τ.χλμ.. Ανήκει στο σύστημα των Μεγάλων Λιμνών της Αφρικής, αν και η ίδια δεν θεωρείται ως μία από τις Μεγάλες Λίμνες. Πήρε το «ευρωπαϊκό» όνομά της, όπως και οι άλλες λίμνες της περιοχής, από ένα μέλος της βρετανικής βασιλικής οικογένειας, σε αυτή την περίπτωση τον μετέπειτα βασιλέα Γεώργιο Ε΄. Τα νερά της Λίμνης Γεωργίου παροχετεύονται προς τα νοτιοδυτικά, στη μεγαλύτερή της Λίμνη Εδουάρδου, μέσα από το φυσικό κανάλι Καζίνγκα.
Αεροδρόμιο του Μονάχου

Το Αεροδρόμιο του Μονάχου (γερμ. "Flughafen München") είναι το διεθνές αεροδρόμιο του Μονάχου, της πρωτεύουσας της Βαυαρίας, με κωδικό IATA MUC και κωδικό ICAO EDDM. Είναι το δεύτερο σε επιβατική κίνηση αεροδρόμιο σε ολόκληρη τη Γερμανία, μετά το Διεθνές Αεροδρόμιο Φραγκφούρτης, και το όγδοο στην Ευρώπη, με 46,3 εκατομμύρια επιβάτες το 2018. Με στοιχεία του Φεβρουαρίου 2017, από το αεροδρόμιο έφευγαν πτήσεις προς 266 προορισμούς, και από αυτή την άποψη έρχεται πρώτο σε ολόκληρο τον κόσμο.

Το Αεροδρόμιο του Μονάχου βρίσκεται 28,5 χιλιόμετρα βορειοανατολικά από το κέντρο του Μονάχου, πολύ πιο κοντά στην πόλη Φράιζινγκ, σε υψόμετρο 453 μέτρα. Φέρει το όνομα (παρότι δεν αναφέρεται συχνά) του πρώην κυβερνήτη της Βαυαρίας Φραντς Γιόζεφ Στράους, ο οποίος είχε γεννηθεί στο Μόναχο. Διαθέτει δύο κύρια τερματικά επιβατών με ένα πρόσθετο στη μέση, δύο διαδρόμους και εκτεταμένες εγκαταστάσεις φορτίων και συντηρήσεως, ενώ έχει πλήρη ικανότητα να δεχθεί αεροσκάφη μεγάλου πλάτους, όπως το Airbus A380.
Χάιμε Λορέντε

Ο Χάιμε Λορέντε Λόπεζ (ισπανικά: Jaime Lorente López, γενν. 12 Δεκεμβρίου 1991) είναι Ισπανός ηθοποιός. Έγινε ευρέως γνωστός για τους ρόλους του στις σειρές του Netflix, La casa de papel ως Ρικάρδο Ράμος "Ντένβερ" και Elite ως Φερνάντο "Νάνο" Γκαρθία Ντομίνγκεζ. 

Σπούδασε υποκριτική στη Ανώτατη Σχολή Δραματικής Τέχνης της Μούρθια (ισπανικά: La Escuela Superior de Arte Dramático de Murcia).
Μιχάλης Υφαντής

Ο Μιχάλης Υφαντής, γεννημένος στην Αθήνα στις 28 Μαρτίου 1972, είναι Έλληνας παλαίμαχος πρώην διεθνής καλαθοσφαιριστής και νυν πολιτικός. Έχει ύψος 200 εκ και αγωνιζόταν ως Σμολ φόργουορντ και Πάουερ φόργουορντ. Πέρασε το μεγαλύτερο μέρος της καριέρας του στον Α.Σ. Παπάγου όπου διακρίθηκε. Αποσύρθηκε σε ηλικία 44 ετών, τον Μάιο του 2016.
Ενρίκε Άρσε

Ο Ενρίκε Χαβιέρ Άρσε Τέμπλε (ισπ.: Enrique Javier Arce Temple), γνωστός ως Ενρίκε Άρσε, γεννήθηκε στη Βαλένθια της Ισπανίας στις 8 Οκτωβρίου 1972 και είναι Ισπανός ηθοποιός.
Θεόφιλος Γοτθίας

O Θεόφιλος Γοτθίας ήταν χριστιανός επίσκοπος των Γότθων κατά τον 4ο αιώνα.

Θεωρείται ότι ο Θεόφιλος διακόνησε κοινότητες δυτικά της Μαύρης Θάλασσας και γύρω από τον Δούναβη ή στην Κριμαία. Συμμετείχε στην Πρώτη Σύνοδο της Νίκαιας. Υπήρξε διδάσκαλος του Άγιου Νικήτα του Γότθου και τον διαδέχθηκε ως επίσκοπος ο Ουλφίλας.
Λιβέριος Ραβέννας

Ο Λιβέριος Ραβέννας (πέθανε το 200) ήταν χριστιανός επίσκοπος της Ραβέννας κατά τον 2ο αιώνα. Θεωρείται ο ιδρυτής της Επισκοπής της Ραβέννας και ένας από τους πρώτους επισκόπους της.

Θεωρείται άγιος από την Καθολική εκκλησία, η οποία εορτάζει την μνήμη του στις 30 Δεκεμβρίου.
Πιέρο Μπαλερίνι

Ο Πιέρο Μπαλερίνι (ιταλικά: Piero Ballerini), (20 Μαρτίου 1901 - 30 Ιουνίου 1955), ήταν Ιταλός σκηνοθέτης και σεναριογράφος.
Μιστερμπιάνκο

Το Μιστερμπιάνκο (Σιτσιλιάνικα : "Mustarjancu" που μεταφράζεται ως "λευκός ναός") είναι πόλη στην Μητροπολιτική Πόλη της Κατάνιας στην Ιταλική Περιφέρεια Σικελία στην βόρεια Ιταλία. Η έκταση της πόλης είναι 37.68 τετραγωνικά χιλιόμετρα, ο πληθυσμός 49.992 κάτοικοι και η πυκνότητα του πληθυσμού 1.300 κάτοικοι ανά τετραγωνικό χιλιόμετρο (Απογραφή 01-01-2018). Βρίσκεται περίπου 160 χιλιόμετρα νοτιοανατολικά από το Παλέρμο και περίπου 6 χιλιόμετρα δυτικά από την Κατάνια. Το όνομα του οικισμού προέρχεται από ένα παλιότερο τοπικό μοναστήρι που ανήκε στο Τάγμα των Δομινικανών, οι μοναχοί φορούσαν λευκά ενδύματα. 

Το μοναστήρι και ο οικισμός ισοπεδώθηκαν από μια καταστροφική έκρηξη του γειτονικού Ηφαιστείου Αίτνα (1669), ένας νέος οικισμός οικοδομήθηκε στο πρώην προάστιο της Μιλίκιας. Το Μιστερμπιάνκο ήταν ένας μικρός οικισμός μέχρι τα μέσα του 19ου αιώνα, αυξήθηκε ταχύτατα λόγω της εγκατάστασης στην περιοχή μίας βιομηχανικής μονάδας, ο πληθυσμός αυξήθηκε από 18.836 (1971) σε 40.785 κατοίκους (1991). Ο πληθυσμός συνέχισε να αυξάνεται καθώς έφτασαν νέοι κάτοικοι από τα ακριβά προάστια της Κατάνιας.
Αλμπέρτο Μπονούτσι

Ο Αλμπέρτο Μπονούτσι (ιταλικά: Alberto Bonucci), (19 Μαΐου 1918 - 5 Απριλίου 1969), ήταν Ιταλός σκηνοθέτης και σεναριογράφος.

Μεταξύ του 1950 και του 1967 σκηνοθέτησε 53 ταινίες.
Ερωτική Ψύχωση

Η ταινία Ερωτική Ψύχωση (αγγλικά: "Swimfan") είναι αμερικανικό νεανικό ψυχολογικό θρίλερ παραγωγής 2002, σε σκηνοθεσία του Τζον Πόλσον και σενάριο των Τσαρλς Μπολ και Φίλιπ Σνάιντερ. Πρωταγωνιστούν οι Τζέσε Μπράντφορντ, Έρικα Κρίστενσεν, και Σίρι Άπλμπι.
Ιωακείμ

Ο Ιωακείμ ( "Yəhôyāqîm", αρχαία ελληνικά: Ἰωακείμ, σημαίνει "ο Θεός σταθεροποιεί") σύμφωνα με μερικές γραφές, ήταν γιος του Ελιακείμ από τη φυλή του Ιούδα και απόγονος του Δαβίδ, ο σύζυγος της Αγίας Άννας και πατέρας της Παναγίας. Η ιστορία του Ιωακείμ και της Άννας εμφανίζεται για πρώτη φορά στο Ευαγγέλιο του Ιακώβου. Από τα ευαγγέλια της Καινής διαθήκης δεν γνωρίζουμε τίποτα για την ζωή του.
Το Σπίτι του Θανάτου

Το Σπίτι του Θανάτου (αγγλικά: "House of Wax") είναι σλάσερ ταινία αυστραλιανής και αμερικανικής συμπαραγωγής του 2005, σε σκηνοθεσία του Ζάουμε Κολέτ-Σέρα και πρωταγωνιστούν οι Ελίσα Κάθμπερτ, Τσαντ Μάικλ Μάρεϊ, Μπράιαν Βαν Χολτ, Πάρις Χίλτον, Τζάρεντ Πανταλέκι, Τζον Άμπραχαμς και Ρόμπερτ Ρίτσαρντ. Βασίζεται στην ιστορία του Τσαρλς Μπέλντεν. Είναι ριμέικ της ομώνυμης ταινίας του 1953, η οποία με τη σειρά της είναι ριμέικ της ταινίας του 1933 "Κέρινες Μάσκες" ("Mystery of The Wax Museum"). Η ταινία προβλήθηκε στην Ελλάδα στις 3 Ιουνίου, 2005.
Λάθος Στροφή

Λάθος Στροφή (αγγλικά: "Wrong Turn") είναι ταινία τρόμου καναδικής, γερμανικής και αμερικανικής συμπαραγωγής του 2003, σε σκηνοθεσία του Ρομπ Σμιτ και σενάριο του Άλαν Μπ. Μακέλροϊ. Πρωταγωνιστούν οι Ντέσμοντ Χάρινγκτον, Ελίζα Ντούσκου, Εμανουέλ Σρίκι, Τζέρεμι Σίστο και Κέβιν Ζέγκερς. Η ταινία κυκλοφόρησε στις 30 Μαΐου, 2003.
Η Αδυναμία του Μπολσεβίκου

Η Αδυναμία του Μπολσεβίκου (ισπανικά: "La flaqueza del bolchevique") είναι ισπανική δραματική ταινία παραγωγής του 2003. Βασίζεται στο ομώνυμο βιβλίου του Λορένθο Σίλβα.
Ρενάτο Καστελάνι

Ο Ρενάτο Καστελάνι (ιταλικά: "Renato Castellani" (4 Σεπτεμβρίου 1913 - 28 Δεκεμβρίου 1985), ήταν Ιταλός σκηνοθέτης και σεναριογράφος. Το 1952 κέρδισε το Μεγάλο Βραβείο στο Φεστιβάλ Κινηματογράφο των Καννών για την ταινία του "Two Cents Worth of Hope".
Ουμπέρτο Σκαρπέλι

Ο Ουμπέρτο Σκαρπέλι (ιταλικά: Umberto Scarpelli), (25 Μαΐου 1904 - 15 Μαΐου 1980), ήταν Ιταλός σεναριογράφος και σκηνοθέτης. Ήταν βοηθός σκηνοθέτης σε περισσότερες από δεκαπέντε ταινίες και σκηνοθέτησε ο ίδιος πέντε ταινίες.
Παπιαμέντο

Παπιαμέντο ονομάζεται η Κρεολική γλώσσα που ομιλείται στις Ολλανδικες Αντίλλες. Είναι η πιο διαδεδομένη ομιλούμενη γλώσσα στο σύμπλεγμα νήσων ABC της Καραϊβικής έχοντας επίσημη χρήση στις νήσους Αρούμπα και Κουρασάο. Είναι επίσης αναγνωρισμένη γλώσσα στις νήσους Μποναίρ, Άγιο Ευστάθιο και Σάμπα.

Κατηγορία:Γλώσσες της Ολλανδίας
Αλλόβρογες

Η [[Γαλατία]] την εποχή του [[Ιούλιος Καίσαρ|Καίσαρα]] (58 π.Χ.)
Οι Αλλόβρογες (λατινικά: Αllobroges, αρχαία ελληνικά: Αλλόβριγες, Αλλόβρυγες, Αλλόβρoγες)  ήταν μια γαλατική φυλή της οποίας η επικράτεια βρισκόταν μεταξύ του ποταμού Ιζέρ, του ποταμού Ροδανού και των βόρειων Άλπεων. Στην αρχαιότητα θεωρούνταν μεγάλοι πολεμιστές. Πρωτεύουσά τους ήταν η σημερινή Βιέν και κυριότερες πόλεις η Γενεύη και η Γκρενόμπλ.

Το όνομά τους σημαίνει allenigenae (=αλλογενείς,αλλόφυλοι)
Ελένη Μπακοπάνου

Η Ελένη Μπακοπάνου, (γεν. 1954 στο Άργος) είναι Καναδή πολιτικός.

Η Μπακοπάνου ήταν μέλος του Φιλελεύθερου Κόμματος του Καναδά στη Βουλή των Κοινοτήτων τοθ Καναδά, εκπροσωπώντας την περιφέρεια Αουντσίκ από το 1997 έως το 2006 και την περιφέρεια Σαιν-Ντενί από το 1993 έως το 1997. Η Μπακοπάνου έχει διατελέσει σύμβουλος πολιτικής. Ήταν πρώην Βοηθός Αναπληρωτής Πρόεδρος όλων των Επιτροπών και πρώην κοινοβουλευτικός γραμματέας του Υπουργού δικαιοσύνης της χώρας (1997–1999). Η Μπακοπάνου ονομάστηκε κοινοβουλευτική γραμματέας του υπουργού κοινωνικής ανάπτυξης με ειδική έμφαση στην κοινωνική οικονομία στις 20 Ιουλίου 2004. Επίσης υπηρέτησε ως πρόεδρος της μόνιμης επιτροπής Ιθαγένειας και Μετανάστευσης, και αντιπρόεδρος της μόνιμης επιτροπής για την καναδική κληρονομιά.

Την άνοιξη του 2004 η Μπακοπάνου έγραψε ένα βιβλίο με τίτλο "Πολιτική Πρόσληψη και Γυναίκες στην Εκλογική Διαδικασία". Υποστηρίζει ότι οι γυναίκες αντιμετωπίζουν ακόμα σοβαρά εμπόδια στο στόχο της πλήρης συμμετοχής στην δημόσια ζωή. Υποστηρίζει ότι οι γυναίκες που έχουν διαφορετικό χαρακτήρα για την προοδευτική πολιτική πρέπει να ενθαρρυνθούν περισσότερο να μπουν στην πολιτική.

Η Μπακοπάνου έχει αποφοιτήσει με πτυχίο μπάτσελορ στη πολιτική επιστήμη και ιστορία από το Πανεπιστήμιο ΜακΓκίλ, όπου εκεί σπούδασε και νομική. Είναι παντρεμένη με δύο παιδιά.

Η Μπακοπάνου συμμετείχε στις ομοσπονδιακές εκλογές του 2008 αλλά δεν εξελέγη. 

Στις κεμπεκιανές γενικές εκλογές του 2012 ήταν υποψήφια στην εκλογική περιφέρεια Κρεμαζί για το Φιλελεύθερο Κόμμα του Κεμπέκ αλλά δεν εξελέγη.
Γιώργος Αγιασωτέλης

Ο Γιώργος Αγιασωτέλης (γεν. 1 Σεπτεμβρίου 1961, ύψος 2,05 μ.) είναι πρώην διεθνής (12 συμμετοχές στην Εθνική Ομάδα των ανδρών) αθλητής καλαθόσφαιρας. Αγωνίστηκε στον Γ.Σ. Περιστερίου (ξεκίνησε το 1972 από το παιδικό τμήμα του συλλόγου) και στην ΑΕΚ (υπέγραψε το καλοκαίρι του 1981), με σημαντική προσφορά, επί σειρά ετών στις θέσεις του πάουερ- σέντερ φόργουορντ (4άρι - 5άρι). Ήταν ο πρώτος Περιστεριώτης που κλήθηκε στην Εθνική Ομάδα, αλλά και που μετεγγράφηκε σε μεγάλη ομάδα. Αγωνίστηκε, επίσης, στο Μίλωνα και τον Κολοσσό Ρόδου. Τα τελευταία χρόνια λαμβάνει μέρος στο «Εργασιακό Πρωτάθλημα Νίκος Γκάλης», ενώ παράλληλα, εργάζεται ως προπονητής.
Αντράνον

Το Αντράνον (σημερινό Αντράνο) είναι μία σημαντική αρχαιολογική θέση στους πρόποδες του Ηφαιστείου Αίτνα στην Σικελία, νοτιοανατολικά από την Κατάνια. Την αρχαία πόλη ίδρυσε ο Διονύσιος ο Πρεσβύτερος (400 π.Χ.) πάνω σε πανάρχαιο νεολιθικό οικισμό σχετιζόμενο με τον θεό Αδράνο. Ο Αδράνος θεός Φοινικικής καταγωγής συσχετιζόταν στην Ιταλία με την φωτιά και τα ηφαίστεια, αντίστοιχος του ήταν ο Ελληνικός Ήφαιστος. Η πόλη κατακτήθηκε από τον Κορίνθιο στρατηγό Τιμολέων (343 - 342 π.Χ.) και υποτάχθηκε στην Ρωμαϊκή Δημοκρατία (263 π.Χ.). Οι Ρωμαίοι κήρυξαν την πόλη υποτελή τους και υποχρέωσαν τους κατοίκους να πληρώνουν φόρο υποτέλειας.
Μαρία της Μολίνα

Η Μαρία Αλφόνσο Τέγιεθ δε Μενέσες ή Μαρία της Μολίνα, ισπαν.: María Alfonso Téllez de Meneses (π. 1265 - Βαγιαδολίδ, 1321) ήταν βασίλισσα της Καστίλης μέσω του γάμου της με τον Σάντσο Δ΄ της Καστίλης (1284 - 1295), αντιβασίλισσα για τον γιο της Φερδινάνδο Δ΄ (1295 - 1301) και για τον εγγονό της Αλφόνσο ΙΑ΄ (1312 - 1321). Η Μαρία Αλφόνσο ήταν κόρη του Αλφόνσου της Μολίνα και της Μάγιορ-Αλφόνσα ντε Μενέσες, οι παππούδες της ήταν ο Αλφόνσος Θ΄ του Λεόν και η Βερεγγάρια της Καστίλης. Παντρεύτηκε τον πρώτο της ξάδελφο Σάντσο (1282) παρά το γεγονός ότι δεν πήρε την απαραίτικη παπική απαλλαγή λόγω της συγγένειας. Όταν πέθανε ο πεθερός της Αλφόνσος Ι΄ της Καστίλης η Μαρία και ο σύζυγος της στέφτηκαν βασιλείς της Καστίλης και της Λεόν στον Καθεδρικό ναό του Τολέδο. Άν και πιέστηκε το ζεύγος έντονα για διαζύγιο ο Σάντσο Δ΄ της ανέθεσε μεγάλες ευθύνες στην διακυβέρνηση όπως και την κηδεμονία του ανήλικου γιου τους μετά τον θάνατο του (1295).
Ο Θυρωρός

Η ταινία Ο Θυρωρός ή αλλιώς Κοιμήσου Ήσυχα (ισπανικά: "Mientras duermes") είναι ισπανικό ψυχολογικό θρίλερ παραγωγής του 2011 σε σκηνοθεσία του Χάουμε Βαλαχερό. Πρωταγωνιστούν οι Λουίς Τοσάρ, Μάρτα Ετούρα και Αλβέρτο Σαν Χουάν. Το 2018 κυκλοφόρησε ριμέικ από την Νότια Κορέα.
Νίκος Φάσουρας

Ο Νίκος Φάσουρας (7 Ιανουαρίου 1968 – 16 Οκτωβρίου 2010, ύψος 2,11 μ. ) ήταν Έλληνας διεθνής αθλητής καλαθοσφαίρισης και προπονητής υποδομών του αθλήματος. Αγωνίστηκε (ως σέντερ-φόργουορντ) επί σειρά ετών (1984 – 1996) στο Γ.Σ. Περιστερίου, με τον οποίο κέρδισε άνοδο στην Α1 ανδρών. Έπαιξε, επίσης, στον Γ.Σ. Αμαρουσίου, στον Άλιμο και στο Αιγάλεω (περίοδος 1998-99, Γ' Εθνική, 25 αγώνες - 196 πόντοι). Πέθανε στα 42 του χρόνια από καρκίνο.Ο Γ.Σ. Περιστερίου, τιμώντας τη μνήμη του, οργανώνει τουρνουά με το όνομά του. Ο Νίκος Φάσουρας ήταν νυμφευμένος και είχε αποκτήσει δύο κόρες, ενώ η ομάδα του έχει αποσύρει, τιμητικά, τη φανέλα του, με το νούμερο 13.
5-Minute Crafts

Το 5-Minute Crafts είναι ένα αμερικανικό κανάλι "κάνε το μόνος σου" (DIY) στο YouTube, με έδρα στην Κύπρο. Δημιουργήθηκε το 2016 και έχει λάβει σημαντική προσοχή από τα μέσα ενημέρωσης για τα βίντεο DIY που δημοσιεύει. Τον Ιούλιο του 2019, το κανάλι είχε στο ιστορικό του πάνω από 14,6 δισεκατομμύρια προβολές βίντεο και κατατάσσεται στην πέμπτη θέση με τους περισσότερους συνδρομητές στην πλατφόρμα, με πάνω από 66,2 εκατομμύρια συνδρομητές.
Ηλίας Βλαβάκης

Ο Ηλίας Βλαβάκης (1949 - 14 Νοεμβρίου 1998) ήταν Έλληνας διεθνής αθλητής καλαθοσφαίρισης και προπονητής. Αγωνίστηκε στην ομάδα του Πανελληνίου Γ.Σ. τις δεκαετίες του ’60 και ’70 (1959 – 1973), ενώ ως προπονητής στα τμήματα υποδομής του συλλόγου, τον οδήγησε στην κατάκτηση του Πανελλήνιου πρωταθλήματος Εφήβων (1985). Υπήρξε, επίσης, προπονητής σε Ηλυσιακό, Πρωτέα, Ολυμπιάδα Αιγάλεω κ.α. συλλόγους. Τα τελευταία χρόνια της ζωής του αντιμετώπιζε προβλήματα υγείας, με αποτέλεσμα να πεθάνει από ανακοπή καρδιάς στις 14/11/1998. Κηδεύτηκε, δύο ημέρες μετά, από το Γ΄ Νεκροταφείο Αθηνών.
Ιστβάν Βάγκο

Ο Ιστβάν Βάγκο (14 Φεβρουαρίου 1949), είναι Ούγγρος παρουσιαστής τηλεοπτικών εκπομπών και πολιτικός ακτιβιστής. Είναι γνωστός από την παρουσίαση της Ουγγρικής εκδοχής του διάσημου τηλεπαιχνιδιού "Ποιος θέλει να γίνει εκατομμυριούχος".

Γεννήθηκε στη Βουδαπέστη το 1949. Σπούδασε χημικός και βρήκε αμέσως δουλειά. Είναι γνωστός για τα τηλεπαιχνίδια που έχει παρουσιάσει, ανάμεσά τους, η Ουγγρική εκδοχή του δημοφιλούς τηλεπαιχνιδιού "Ποιος θέλει να γίνει εκατομμυριούχος", το οποίο παρουσίαζε από το 2000 ως το 2008. Είναι παντρεμένος με την Judit Vágó από το 1979 και έχει έναν γιο, τον Péter János.
Λίαμ Ο'Μπράιεν

Ο Λίαμ Ο'Μπράιεν ("Liam O'Brien", γενν. 28 Μαΐου 1976) είναι Αμερικανός ηθοποιός φωνής, συγγραφέας και σκηνοθέτης φωνής. Έχει εργαστεί σε πολλές αγγλόφωνες εκδοχές ιαπωνικών άνιμε, ενώ επίσης έχει εργαστεί και σε πολλά βιντεοπαιχνίδια και κινούμενα σχέδια. Οι μεγαλύτεροι ρόλοι του στα άνιμε περιλαμβάνουν αυτόν του Gaara στη σειρά "Naruto", τον Vincent Law στο "Ergo Proxy", του Captain Jushiro Ukitake στο "Bleach", του Lloyd στο "Code Geass" και του Nephrite στη μεταγλώττιση της Viz Media για τη "Sailor Moon". Στο χώρο των κινουμένων σχεδίων, έχει δανείσει τη φωνή του, μεταξύ άλλων, στη σειρά "Star Wars Rebels", "", "Avengers Assemble", "Wolverine and the X-Men", "Hulk and the Agents of S.M.A.S.H.". Στα βιντεοπαιχνίδια, έδωσε τη φωνή στους χαρακτήρες: Gollum του "Middle-Earth: Shadow of Mordor", Caius Ballad του "Final Fantasy XIII-2", War του "Darksiders", Illidan Stormrage του "World of Warcraft", Γιασούο του "League of Legends", Grimoire Weiss του "NieR", Warden του "For Honor" και Kain Highwind του "Dissidia 012 Final Fantasy". Έχει σκηνοθετήσει τις μεταγλωττίσεις για τη σειρά "Naruto" και τα βιντεοπαιχνίδια "The Last of Us", "Evolve", "Resident Evil 5" και "Resident Evil 6". Είναι σταθερός χαρακτήρας της διαδικτυακής σειράς "Critical Role", υποδυόμενος τους Vax'ildan "Vax" Vessar και Caleb Widogast.
O Jogo

Η O Jogo () είναι πορτογαλική καθημερινή αθλητική εφημερίδα, με εκδοτική έδρα το Πόρτο.
Κώστας Φραγκογιάννης

Ο Κώστας Φραγκογιάννης (γενν. 1959 στην Καβάλα) είναι Έλληνας οικονομολόγος και πολιτικός. Είναι υφυπουργός Οικονομικής Διπλωματίας και Εξωστρέφειας στο Υπουργείο Εξωτερικών στην κυβέρνηση Κυριάκου Μητσοτάκη 2019.
Κουρτ Βάλε

Ο Κουρτ Βάλε και στα γερμανικά: Kurt Wahle (26 Δεκεμβρίου 1855 – 19 Ιουνίου 1928), ήταν Σάξωνας – από τη γέννηση, Γερμανός υποστράτηγος εν αποστρατεία. 

Στις 2 Αυγούστου 1914 ταξίδευσε στη Γερμανική Ανατολική Αφρική, προκειμένου να επισκεφθεί τον υιό του. Ευρισκόμενος στην αποικία κατά το ξέσπασμα του Α΄ Παγκοσμίου Πολέμου, προσφέρθηκε να υπηρετήσει εθελοντικά υπό τον Πάουλ φον Λέτοβ-Φόρμπεκ. Παρόλο που βαθμολογικά ήταν ανώτερός του, έγινε ένας από τους διοικητές του μετώπου του. Συμμετείχε στις μάχες κατά τη διάρκεια της Εκστρατείας της Ανατολικής Αφρικής έως τον Οκτώβριο του 1918.

Το 1920, ο Στρατηγός Βάλε αποτύπωσε τις εμπειρίες του στην Ανατολική Αφρική, στο βιβλίο με τίτλο «"Erinnerungen an meine Kriegsjahre in Deutsch-Ostafrika 1914 — 1918"».
Ανέβασμα στον ουρανό

Το Ανέβασμα στον ουρανό () είναι μεξικανική κωμική-δραματική ταινία του 1952 σε σκηνοθεσία Λουίς Μπουνιουέλ και πρωταγωνιστεί η Λίλια Πράδο. Διαγωνίστηκε στο Φεστιβάλ Κινηματογράφου των Καννών του 1952.
Sanyo

Η Sanyo Electric Co., Ltd. (三洋電機株式会社 "San'yō Denki Kabushiki-gaisha") (στυλιζαρισμένη ως SANYO) είναι μείζων Γιαπωνέζικη εταιρεία ηλεκτρονικών προϊόντων και πρώην μέλος των Fortune Global 500. Οι εγκαταστάσεις της βρίσκονταν στο Μοριγκούτσι της Οσάκα, στην Ιαπωνία. Η Sanyo είχε πάνω από 230 θυγατρικές. Τα προϊόντα της εταιρείας στην Ελλάδα διανεμήθηκαν από την Τρόπαια Συμμετοχική.

Στις 21 Δεκεμβρίου 2009, η Panasonic Corporation απέκτησε το 50.2% της Sanyo, έναντι 400 δισεκατομμυρίων γιεν (€3.3 δισεκατομμύρια), κάνοντας την Sanyo θυγατρική της Panasonic. Τον Απρίλιο του 2011, η Sanyo έγινε εξ ολοκλήρου θυγατρική της Panasonic, με τα περιουσιακά της στοιχεία ενσωματωμένα στο χαρτοφυλάκιο της τελευταίας.
BIONICLE

Το BIONICLE είναι μια σειρά παιχνιδιών που κατασκευάζονται και πωλούνται από το LEGO για παιδιά ηλικίας 7 έως 16 ετών. Η σειρά ξεκίνησε στην Ευρώπη τον Ιανουάριο του 2001 και στις Ηνωμένες Πολιτείες τον Ιούνιο και τον Ιούλιο του ίδιου έτους.

Το BIONICLE βασίζεται στην αρχική σειρά παιχνιδιών LEGO Slizer και RoboRiders και έχει πολλές ομοιότητες, όπως οι χαρακτήρες που βασίζονται στα τέσσερα κύρια στοιχεία.

Το BIONICLE είναι λέξη λεξιλογίου που αποτελείται από τις αγγλικές λέξεις «biological» και «chronicle», όχι το γενικά θεωρούμενο «biomechanical».

Με το 2010, η σειρά ολοκληρώθηκε κάποτε. Από το 2010 έως το 2014, η εταιρεία ανέπτυξε το «Hero Factory», το οποίο χρησιμοποίησε τα ίδια εξαρτήματα και άλλαξε την άποψη του κόσμου.

Από το 2015, το Hero Factory έχει τελειώσει και το BIONICLE έχει ξαναρχίσει. Η σειρά είχε αρχικά προγραμματιστεί να συνεχιστεί για τουλάχιστον 3 χρόνια, αλλά οι πωλήσεις δεν αυξήθηκαν περισσότερο από το αναμενόμενο, και το σύνολο κυκλοφόρησε το καλοκαίρι του 2016, το δεύτερο έτος.
Tekken 7

Το Tekken 7 (ιαπωνικά: "鉄拳7") είναι ένα fighting βιντεοπαιχνίδι που δημιουργήθηκε και κυκλοφόρησε από την Bandai Namco Entertainment. Το παιχνίδι αποτελεί μέρος της σειράς "Tekken" και είναι το πρώτο που χρησιμοποιεί την τεχνολογία της Unreal Engine. Το παιχνίδι έχει και μία περιορισμένη έκδοση arcade, η οποία κυκλοφόρησε τον Μάρτιο του 2015. Τον Ιούλιο του 2016, κυκλοφόρησε μία ανανεωμένη έκδοση arcade, ονόματι Tekken 7: Fated Retribution, η οποία περιείχε νέους χαρακτήρες, πίστες και αντικείμενα. Η συγκεκριμένη έκδοση κυκλοφόρησε τον Ιούνιο του 2017, σε Xbox One, PlayStation 4 και Microsoft Windows. 

Η ιστορία του παιχνιδιού τοποθετείται λίγο μετά τα γεγονότα του "Tekken 6" και επικεντρώνεται στην τελική μάχη του Heihachi Mishima, με τον γιο του Kazuya. Στο "Tekken 7", εισήχθησαν νέες μέθοδοι μάχης και άλλα στοιχεία, τα οποία το έκαναν πιο προσιτό σε παίχτες, οι οποίοι δεν είχαν πείρα σε τέτοιου είδους παιχνίδια. Το παιχνίδι, έλαβε πολύ θετικές κριτικές, ενώ υπήρξε και μία εισπρακτική επιτυχία, πουλώντας πάνω από τέσσερα εκατομμύρια αντίτυπα έως και τον Μάρτιο του 2019.
Τομ φον Πρινς

Ο Τομ φον Πρινς (στα Γερμανικά: Tom von Prince) (γεννήθηκε στις 9 Ιανουαρίου 1866, στο Πορ-Λουί, Μαυρικίου και απεβίωσε στις 4 Νοεμβρίου 1914), στην Τάνγκα, Τανγκανίκα (σημερινή Τανζανία), ήταν υπολοχαγός στην Εταιρεία της Γερμανικής Ανατολικής Αφρικής καθώς και ιδιοκτήτης φυτείας στη Γερμανική Ανατολική Αφρική. 

Πιο συγκεκριμένα, σκοτώθηκε στη Μάχη της Τάνγκα κατά τη διάρκεια του Α΄ Παγκοσμίου Πολέμου, ως Λοχαγός στη "Schutztruppe" (αποικιακή δύναμη).
Καυτοί και Άσφαιροι

Η ταινία Καυτοί και Άσφαιροι (αγγλικά: "Hot Fuzz") είναι βρετανική κωμωδία δράσης του 2007, σε σκηνοθεσία του Έντγκαρ Ράιτ και σενάριο του Έντγκαρ Ράιτ και Σάιμον Πεγκ. Πρωταγωνιστούν οι Σάιμον Πεγκ και Νικ Φροστ. Ο Πεγκ και ο Φροστ υποδύονται δύο αστυνομικούς, οι οποίοι επιχειρούν να λύσουν μιας σειρά από μυστήριους φόνους στο Σάντφορντ, ένα χωριό στη Δυτική Χώρα. Οι Ράιτ, Πεγκ, Φροστ και η παραγωγός Νάιρα Παρκ, είχαν συνεργαστεί προηγουμένως στην τηλεοπτική σειρά "Spaced" και στην ταινία του 2004 "Το Ξύσιμο των Νεκρών" ("Shawn of the Dead").

Πάνω από εκατό ταινίες ταινίες δράσης αποτέλεσαν έμπνευση για την ανάπτυξη του σεναρίου. Τα γυρίσματα διήρκεσαν για πάνω από έντεκα εβδομάδες στις αρχές του 2006, και περιελάμβαναν εκτενές καστ, καθώς και κάμεο. Τα οπτικά εφέ αναπτύχθηκαν από δέκα καλλιτέχνες για να επεκταθούν ή να προσθέσουν εκρήξεις, βία και σκηνές πυροβολισμού.

Η ταινία είναι η δεύτερη της τριλογίας Cornetto, μετά από την ταινία "Shaun of the Dead" και πριν από την ταινία "Το Τέλος του Κόσμου" ("The World's End", 2013). Κάθε μία ταινία περιλαμβάνει διαφορετική γεύση παγωτού Cornetto. Επιπλέον, είναι η πιο επιτυχημένη στην τριλογία.
Γραφική παρτιτούρα

Η Γραφική παρτιτούρα (ή γραφική σημειογραφία) είναι μία μέθοδος μουσικής σημειογραφίας που χρησιμοποιεί οπτικά σύμβολα, σχήματα, χρώματα, λέξεις, συλλαβές και σημάδια, για να περιγράψει κοφτούς ή συνεχόμενους ήχους, εντάσεις, τονικά ύψη, πυκνότητα, υφές και χροιές. Διαφέρει από τη συμβατική σημειογραφία με νότες σε πεντάγραμμο, αλλά οι δύο μέθοδοι μπορούν να συνδυαστούν. Η γραφική σημειογραφία εξελίχθηκε κατά τη δεκαετία του 1950 από συνθέτες όπως ο Πεντερέτσκι, ο Στοκχάουζεν, ο Ξενάκης ο Λίγκετι και πολλοί άλλοι. Οι συνθέτες προτιμούν τις γραφικές παρτιτούρες όταν πειραματίζονται με τη μουσική, και ο τυπικός μουσικός συμβολισμός αποδεικνύεται αναποτελεσματικός. Έχει χρησιμοποιηθεί στην αλεατορική και την απροσδιόριστη μουσική, από τους πρωτοπόρους της τεχνικής, όπως ο Ερλ Μπράουν και ο Τζων Κέιτζ, που στόχευαν να ενεργοποιήσουν τη δημιουργικότητα των ερμηνευτών και να τους απελευθερώσουν από τους περιορισμούς της συμβατικής σημειογραφίας.
Σταύρος Θωμαδάκης

Ο Σταύρος Θωμαδάκης είναι Έλληνας οικονομολόγος. Διετέλεσε πρόεδρος της Επιτροπής Κεφαλαιαγοράς. Δίδαξε οικονομικά στο Πανεπιστήμιο Αθηνών και προήδρευσε του Συμβουλίου Εποπτείας του Δημοσίου Συμφέροντος.
Μάχη του Κισάκι

Η Μάχη του Κισάκι (Αγγλικά: "Battle of Kisaki"), ήταν μια αντιπαράθεση μεταξύ των δυνάμεων της Γερμανίας και της Ένωσης Νοτίου Αφρικής κοντά στην πόλη Κισάκι της Γερμανικής Ανατολικής Αφρικής, στις 7-11 Σεπτεμβρίου 1916.
Ναυτική Διοίκηση Βορείου Ελλάδος

Η Ναυτική Διοίκηση Βορείου Ελλάδος (ΝΔΒΕ), παλαιότερα γνωστή ως Ναυτική Διοίκηση Βορείου Αιγαίου (ΝΔΒΑ), είναι περιφερειακή διοίκηση του πολεμικού Ναυτικού. Στην δικαιοδοσία της περιλαμβάνονται τα ύδατα της βορείου Ελλάδος και του βορείου Αιγαίου, ή αλλιώς από τα ελληνοτουρκικά σύνορα στον ποταμό Έβρο μέχρι το Πήλιο. Η διοίκηση ιδρύθηκε το 1935 και ανέστειλε προσωρινά τις εργασίες της το 1941 λόγω της εισβολής των χωρών του Άξονα. Η διοίκηση υπάρχει συνεχώς από το 1944.
Ολυμπιακός Β - Αναπτυξιακή Ομάδα

Ο Ολυμπιακός Β - Αναπτυξιακή Ομάδα, είναι η δεύτερη ομάδα του συλλόγου της Ευρωλίγκα, Ολυμπιακού. Η ομάδα συμμετέχει στην A2 Εθνική, τη δεύτερη επαγγελματική κατηγορία πρωταθλήματος καλαθοσφαίρισης της Ελλάδας.
Αχάτης

Ο αχάτης ανήκει στα τεκτοπυριτικά ορυκτά και πιο συγκεκριμένα στην οικογένεια των ορυκτών του SiO2 . Θεωρείται ορυκτό στις ποικιλίες του χαλκηδόνιου (μικροκρυσταλλική μορφή χαλαζία) και εμφανίζεται σε διάφορα χρώματα με κυριότερο το λευκό. Σε όλα του τα χρώματα όμως είναι ημιδιαφανής. Το όνομα του προέρχεται από το αρχαίο ελληνικό όνομα του ποταμού Ντιρίγιο στη Σικελία, Αχάτης.
Νικολά Πεπέ

Ο Νικολά Πεπέ ("Nicolas Pépé", γενν. 29 Μαΐου 1995) είναι Ιβοριανός ποδοσφαιριστής που αγωνίζεται ως εξτρέμ στην Άρσεναλ και στην Εθνική Ακτής Ελεφαντοστού.
Μεγάλη Συναγωγή της Αδριανούπολης

Η Μεγάλη Συναγωγή της Αδριανούπολης είναι η μεγαλύτερη συναγωγή της Τουρκίας και τρίτη μεγαλύτερη της Ευρώπης, απομεινάρι του σπουδαίου παρελθόντος της εβραϊκής κοινότητας της πόλης. Χτισμένη σε νεομαυριτανικό αρχιτεκτονικό στυλ το 1909 από τον Σουλτάνο Αμπντούλ Χαμίτ Β΄, βρίσκεται στην οδό Μααρίφ στα νοτιοδυτικά της πόλης, περίπου 200 μέτρα από τον ποταμό Τόνζο. Το 1983 η συναγωγή εγκαταλείφθηκε καθώς το μεγαλύτερο μέρος της εβραϊκής κοινότητας της πόλης είχε μεταναστεύσει για το Ισραήλ, την Ευρώπη ή την Βόρεια Αμερική. Το 1995 ο έλεγχος του μνημείου πέρασε στο τουρκικό ίδρυμα για τα μνημεία. Το 2010 ξεκίνησε η ανακαίνισή του με έξοδα του τουρκικού κράτους και εγκαινιάστηκε το 2015.
Χαράδρα Ημαθίας

Η Χαράδρα Ημαθίας είναι οικισμός του νομού Ημαθίας δεκαοκτώ μόνιμους κατοίκους ,σύμφωνα με την απογραφή του 2011.Βρίσκεται στα Πιέρια Όρη σε υψόμετρο 764 μ. και 20,5 χιλιόμετρα , Νότια της Βέροιας.

Ανήκει στον Δήμο Βέροιας,της Περιφερειακής Ενότητας Ημαθίας που βρίσκεται στην Περιφέρεια της Κεντρικής Μακεδονίας, σύμφωνα με την διοικητική διαίρεση της Ελλάδας με το σχέδιο Καλλικράτης.

Παλαιότερη ονομασία του χωριού  Πρατίνστα, όπως προκύπτει από τον οριοδείκτη που βρέθηκε πρόσφατα και τον Χάρτη του 1530 που αναφέρει την Χαράδρα με το παλιό της όνομα <Bratinista> 

Οι λιγοστοί κάτοικοι ασχολούνται με την γεωργία ( καλλιέργεια υπαίθριας ντομάτας,καπνού,αρωματικών φυτών,δενδροκαλλιέργεια -κερασιών,καρυδιών,κάστανων-) Μελισσοκομία και Κτηνοτροφία.

Οι κλιματολογικές συνθήκες  που επικρατούν τους θερινούς μήνες είναι βασικός παράγοντας που τα τελευταία χρόνια έχει γίνει τουριστικός προορισμός.

Έξω από το χωριό βρίσκεται ο Ναΐσκος του Προφήτη Ηλία, ο οποίος  σύμφωνα με την ΥΑ 27702/25-1-1969 ΦΕΚ 84/Β/ της 5ης Φεβρουαρίου 1969 "Περί κηρύξεως ως ιστορικών διατηρητέων μνημείων" αποφασίστηκε-κηρύχθηκε ιστορικά διατηρητέο μνημείο.

Η σημαία του πρώην Δημοτικού Σχολείου Χαράδρας Ημαθίας, φυλάσσεται στο κτίριο του πρώην σχολείου.

Κατηγορία:Χωριά του νομού Ημαθίας